VEGA præsenterer
**Molly Nilsson: Svensk synthpop-kunstner med international opmærksomhed til VEGA**
*Svenske Molly Nilsson har for længst vakt opsigt langt ud over Sveriges grænser med sin stemningsfulde og skæve synthpop. Efter en optræden til festivalen Henry’s Dream i sommer vender Molly Nilsson tilbage til Danmark med nyt album for at give en koncert i Ideal Bar Live den 8. november.*

Den 8. august udkom [Molly Nilssons](https://www.facebook.com/mollynilssonpage) nyeste album, *The Travels*, og albummet har bidraget yderligere til den hurtigt voksende interesse for den svenske synthpop-kunstner, der allerede er blevet opdaget af udlandet. Hun er bl.a. blevet anmeldt af det toneangivende amerikanske medie [Pitchfork](http://pitchfork.com/reviews/albums/16510-molly-nilsson-history/) og turnérer både i Tyskland og USA, hvor hun er ved at skabe sig et navn.

I sommer gæstede hun den danske festival Henry’s Dream, og nu er Molly Nilsson klar til at præsentere de nye sange fra hendes femte album, når hun indfinder sig på Ideal Bar Lives intime scene. Lyt til nummeret ”[Going Places](http://www.youtube.com/watch?v=iWNS8knGwfI)” fra det nye album.

**Minimalistisk og melankolsk synthpop**

Molly Nilsson laver let melankolske, ofte meget minimalitiske, synthbaserede produktioner, som ledsaget af hendes ret dybe og karismatiske vokal skaber nogle utroligt stemningsfulde sange.

Samtidig er Molly Nilsson er en eminent tekstforfatter, der formidler sine emner på enkelt og ekstremt vis. Hendes evner som sangskriver fangede bl.a. opmærksomheden hos den anerkendte avantgarde-musiker John Maus, der omskrev hendes nummer ”Hey Moon” til en duet mellem dem.
[Hør duetten ”Hey Moon”](http://www.youtube.com/watch?v=QNofsO6ttS8).

Anerkendelsen og bevågenheden omkring den svenske sanger, sangskriver og producer er altså stærkt voksende, og VEGA er glade for at præsentere den første deciderede koncert med den ekstremt produktive kunstner.
[Læs mere om koncerten](http://vega.dk/arrangementer/molly-nilsson-12858.html).

**Fakta om koncerten**
Molly Nilsson (SE)
Fredag den 8. november kl. 21
Ideal Bar Live, Enghavevej 40, 1674 Kbh. V

80 kr. + gebyr inkl. koncertøl
Forsalg via VEGAs hjemmeside og Billetnet.
Læs mere om på koncerten på <http://vega.dk/arrangementer/molly-nilsson-12858.html>.

*For yderligere oplysninger kontakt venligst*
Anders Madsen
Online-redaktør, VEGA

akm@vega.dk - 3326 0946